ET Euroopa Liidu Teataja C 100/30

Algatamisteade kaitsemeetmeid käsitleva uurimise algatamise kohta Kambodžast ja Myanmarist pärineva indica riisi impordi suhtes

(2018/C 100/13)

Euroopa Komisjon (edaspidi „komisjon“) on saanud Itaalialt Euroopa Parlamendi ja nõukogu 25. oktoobri 2012. aasta määruse (EL) nr 978/2012 (üldiste tariifsete soodustuste kava kohaldamise kohta) (1) (edaspidi „üldiste tariifsete soodustuste kava määrus“) artikli 22 kohase taotluse.

1. Taotlus

16. veebruaril 2018 esitas Itaalia taotluse, milles nõutakse kaitsemeetmete võtmist Kambodžast ja Myanmarist pärineva indica riisi impordi suhtes, sest seda riisi imporditakse kogustes ja hindadega, mis tekitavad sarnaste või otseselt konkureerivate toodete tootjatele liidus tõsiseid raskusi.

2. Uurimisalune toode

Uurimisalune toode on Kambodžast ja Myanmarist (edaspidi „asjaomased riigid“) pärinev poolkroovitud ja kroovitud indica riis, mille suhtes kohaldatakse üldiste tariifsete soodustuste kava alusel tollimaksuvabastust ning mis praegu kuulub CN-koodide 1006 30 27, 1006 30 48, 1006 30 67 ja 1006 30 98 alla. Need CN-koodid on esitatud üksnes teavitamise eesmärgil.

3. Impordi- ja hinnasuundumused ning tõsised raskused

Itaalia on esitanud esmapilgul usutavad tõendid selle kohta, et indica riisi import Kambodžast ja Myanmarist on oluliselt suurenenud ning nende riikide vastavad turuosad on indica riisi puhul ELi turul viimase viie turustusaasta jooksul kasvanud vastavalt 13 %-lt 21 %-le ja 0 %-lt 5 %-le. Taotluses on ka osutatud, et asjaomased impordihinnad olid märgatavalt madalamad kui liidu tootjate hinnad, mis on põhjustanud tõsiseid raskusi nii indica riisi kasvatajatele kui ka töötlejatele Euroopa Liidus. Kroovitud indica riisi tootmine ja müük on ELis viimase viie aasta jooksul tõepoolest vähenenud 40 %, mistõttu on ELi turuosa sama ajavahemiku jooksul vähenenud 52 %-lt 30 %-le. Taotluse kohaselt olid Kambodžast ja Myanmarist pärineva kroovitud indica riisi impordihinnad isegi madalamad kui kasvatajate toodetud töötlemata (koorimata) riisi keskmine hind. Seega oli impordil väidetavalt märkimisväärne negatiivne mõju liidu tootmisharu üldtulemustele.

4. Menetlus

Pärast liikmesriikide teavitamist on komisjon jõudnud seisukohale, et on piisavalt esmapilgul usutavaid tõendeid, mis õigustavad menetluse algatamist, ning algatab seega uurimise vastavalt üldiste tariifsete soodustuste kava määruse artiklile 24.

Uurimisega tehakse kindlaks, kas uurimisalust toodet imporditakse kogustes ja/või hindadega, mis põhjustavad tõsiseid raskusi liidu samasuguste või otseselt konkureerivate toodete tootjatele.

4.1. Uurimisperiood

Üldandmed ja statistika riisi kohta esitatakse tavaliselt turustusaastate kaupa, võttes arvesse uurimisaluse toote hooajalisust. Üks turustusaasta kestab 12 kuud ning algab 1. septembril ja lõpeb järgmise kalendriaasta 31. augustil. Uurimine hõlmab viit viimast turustusaastat, st ajavahemikku alates 1. septembrist 2012 kuni 31. augustini 2017 (edaspidi „uurimisperiood“).

4.2. Tõsiste raskuste kindlakstegemine

Tõsiste raskuste kindlakstegemine põhineb otsestel tõenditel, mille jaoks määratakse objektiivselt kindlaks impordimaht ja -hinnad liidu turul ning kõnealuse impordi mõju liidu tootmisharule. Selleks et teha kindlaks, kas liidu tootmisharu seisab silmitsi tõsiste raskustega, kutsutakse liidu uurimisaluse toote tootjaid komisjoni uurimises osalema.

4.3. Uurimise ja andmekogumise ulatus

Et saada uurimiseks vajalikku teavet, saadab komisjon 1) samasuguse või otseselt konkureeriva toote teadaolevatele tootjatele ühenduses, 2) uurimisaluse toote teadaolevatele eksportijatele/tootjatele ja importijatele ning kõigile uurimisaluse toote eksportijate/tootjate ja importijate ühendustele küsimustiku.

1. Liidu tootjad

Pidades silmas käesolevasse menetlusse kaasatud liidu tootjate suurt arvu ja selleks, et lõpetada uurimine ettenähtud tähtaja jooksul, on komisjon otsustanud mõistlikkuse piires vähendada uurimisse kaasatavate liidu tootjate arvu ja moodustada määruse (EL) nr 1083/2013 (2) artikli 11 lõike 6 kohase valimi (seda menetlust nimetatakse ka väljavõtteliseks uuringuks).

Selleks on komisjon moodustanud liidu tootjatest esialgse valimi. Selle üksikasjalikud andmed on esitatud huvitatud isikutele tutvumiseks ettenähtud toimikus. Huvitatud isikuid kutsutakse toimikuga tutvuma (selleks peavad nad komisjoniga ühendust võtma, kasutades punktis 4.6 esitatud kontaktandmeid). Muud liidu tootjad või nende nimel tegutsevad esindajad, kes on seisukohal, et neid tuleks teatavatel põhjustel valimisse kaasata, peavad võtma komisjoniga ühendust 15 päeva jooksul alates käesoleva teate avaldamisest Euroopa Liidu Teatajas.

Kõik huvitatud isikud, kes soovivad edastada muud asjakohast teavet valimi moodustamise kohta, peavad seda tegema 15 päeva jooksul pärast käesoleva teate avaldamist Euroopa Liidu Teatajas.

Komisjon annab kõigile teadaolevatele liidu tootjatele ja/või liidu tootjate ühendustele teada, millised äriühingud lõpuks valimisse kaasatakse.

Uurimise jaoks vajaliku teabe saamiseks saadab komisjon küsimustikud valimisse kaasatud liidu tootjatele ja kõigile teadaolevatele liidu tootjate ühendustele. Kõnealused isikud peavad esitama täidetud küsimustiku 30 päeva jooksul pärast valimi moodustamisest teatamist.

2. Asjaomaste riikide eksportivad tootjad ja ELi importijad

Pidades silmas huvitatud isikute võimalikku suurt arvu ja selleks, et lõpetada uurimine ettenähtud tähtaja jooksul, võib komisjon otsustada mõistlikkuse piires vähendada individuaalselt uuritavate eksportivate tootjate ja importijate arvu ning moodustada määruse (EL) nr 1083/2013 artikli 11 lõike 6 kohase valimi (seda menetlust nimetatakse ka väljavõtteliseks uuringuks).

Selleks et komisjon saaks otsustada, kas väljavõtteline uuring on vajalik, ja vajaduse korral valimi moodustada, palutakse kõigil eksportivatel tootjatel ja importijatel või nende nimel tegutsevatel esindajatel endast komisjonile teada anda. Kõnealused isikud peavad endast teada andma 15 päeva jooksul pärast käesoleva teate avaldamist Euroopa Liidu Teatajas ja esitama komisjonile oma äriühingute kohta käesoleva teate lisas nõutud teabe.

Et komisjon saaks teavet, mida ta peab valimi moodustamisel vajalikuks, võtab ta lisaks ühendust asjaomaste riikide ametiasutustega ning võib võtta ühendust eksportivate tootjate ja importijate teadaolevate ühendustega.

Kõik huvitatud isikud, kes soovivad edastada muud asjakohast teavet valimi moodustamise kohta, välja arvatud eespool nõutud teave, peavad seda tegema 15 päeva jooksul pärast käesoleva teate avaldamist Euroopa Liidu Teatajas, kui ei ole sätestatud teisiti.

Kui valimi moodustamine osutub vajalikuks, valitakse eksportivad tootjad ja importijad välja suurima tüüpilise liitu suunatud ekspordi mahu põhjal, mida on ettenähtud aja jooksul võimalik uurida. Komisjon annab kõigile teadaolevatele eksportivatele tootjatele ja importijatele, asjaomaste riikide ametiasutustele ning eksportivate tootjate ja importijate ühendustele teada, millised äriühingud on valimisse kaasatud.

Uurimise seisukohast vajalike andmete saamiseks eksportivate tootjate ja importijate kohta saadab komisjon küsimustikud valimisse kaasatud eksportivatele tootjatele ja importijatele ning kõigile teadaolevatele eksportivate tootjate ja importijate ühendustele.

Valimisse kaasatud eksportivad tootjad ja importijad peavad esitama täidetud küsimustiku 30 päeva jooksul pärast valimi moodustamisest teatamist.

4.4. Muud kirjalikud esildised

Vastavalt käesolevale teatele palutakse kõigil huvitatud isikutel teha teatavaks oma seisukohad, esitada teave ja seda kinnitavad tõendid. Kõnealune teave ja seda kinnitavad tõendid peavad komisjonile laekuma 30 päeva jooksul pärast käesoleva teate avaldamist Euroopa Liidu Teatajas, kui ei ole sätestatud teisiti.

4.5. Ärakuulamisvõimalus komisjoni uurimistalitustes

Kõik huvitatud isikud võivad taotleda uurimist korraldavatelt komisjoni talitustelt ärakuulamist. Ärakuulamistaotlus peab olema kirjalik ning selles peab olema esitatud taotluse põhjus. Uurimise algetapiga seotud küsimuste asjus tuleb ärakuulamistaotlused esitada 15 päeva jooksul pärast käesoleva teate avaldamist Euroopa Liidu Teatajas. Hiljem tuleb ärakuulamistaotlus esitada tähtaja jooksul, mille komisjon määrab kirjavahetuses huvitatud isikutega.

4.6. Kirjalike esildiste, täidetud küsimustike ja kirjade saatmise juhised

Komisjonile kaubanduskaitset käsitlevateks uurimisteks esitatava teabe suhtes ei kohaldata autoriõigust. Enne kolmanda isiku autoriõigustega kaitstud teabe ja/või andmete esitamist komisjonile peavad huvitatud isikud saama autoriõiguse omajalt eriloa, mis sõnaselgelt võimaldab a) komisjonil kasutada kõnealust teavet ja andmeid käesolevas kaubanduskaitsega seotud menetluses ja b) esitada huvitatud isikutele teavet ja/või andmeid uurimises kasutamiseks sellises vormis, mis võimaldab neil oma kaitseõigusi kasutada.

Kõik kirjalikud esildised, sealhulgas käesolevas teates nõutud teave, täidetud küsimustikud ja kirjavahetus, mida huvitatud isikud paluvad käsitleda konfidentsiaalsena, peavad olema märgistatud sõnaga „Limited“ (3). Uurimise käigus teavet esitavatel huvitatud isikutel palutakse põhjendada oma teabe konfidentsiaalsena käsitlemise taotlust.

Huvitatud isikud, kes esitavad teavet märkega „Limited“, peavad esitama ka teabe mittekonfidentsiaalse kokkuvõtte, millele lisatakse märge „For inspection by interested parties“ (tutvumiseks huvitatud isikutele). Need kokkuvõtted peaksid olema piisavalt üksikasjalikud, et konfidentsiaalsena esitatud teabe sisust oleks võimalik vajalikul määral aru saada.

Kui konfidentsiaalset teavet edastav isik ei esita konfidentsiaalsena käsitlemise taotlusele sobilikku põhjendust ega nõutava vormi ja kvaliteediga mittekonfidentsiaalset kokkuvõtet, võib komisjon sellise konfidentsiaalse teabe jätta arvesse võtmata, kui asjakohastest allikatest ei ole teabe õigsust võimalik nõuetekohaselt kontrollida.

Huvitatud isikutel palutakse esitada kõik esildised ja taotlused, sealhulgas skaneeritud volikirjad ja sertifikaadid, e-posti teel, välja arvatud mahukad vastused, mis tuleb esitada CD-ROMil või DVD-l käsipostiga või tähitud kirjaga. E-posti kasutades nõustuvad huvitatud isikud elektrooniliselt esitatavate materjalide suhtes kehtivate eeskirjadega, mis on esitatud dokumendis „CORRESPONDENCE WITH THE EUROPEAN COMMISSION IN TRADE DEFENCE CASES“ ja avaldatud kaubanduse peadirektoraadi veebisaidil: http://trade.ec.europa.eu/doclib/docs/2011/june/tradoc_148003.pdf. Huvitatud isikud peavad teatama oma nime, aadressi, telefoni ja kehtiva e-posti aadressi ning peaksid tagama, et esitatud e-posti aadress on toimiv ametlik e-post, mida kontrollitakse iga päev. Kui kontaktandmed on esitatud, suhtleb komisjon huvitatud isikutega ainult e-posti teel, välja arvatud juhul, kui nad avaldavad selgelt soovi saada kõik dokumendid komisjonilt teiste sidevahendite kaudu või kui dokumendi laad nõuab selle saatmist tähitud kirjaga. Täiendavaid eeskirju ja lisateavet komisjoniga suhtlemise kohta, sealhulgas teavet e-posti teel esitatud esildiste suhtes kehtivate põhimõtete kohta, leiavad huvitatud isikud eespool osutatud huvitatud isikutega suhtlemise juhendist.

Komisjoni postiaadress:

European Commission Directorate-General for Trade Directorate H Office: CHAR 04/039 1049 Bruxelles/Brussel BELGIQUE/BELGIË E-post: TRADE-SAFEGUARD-RICE@ec.europa.eu

5. Koostöösoovimatus

Kui huvitatud isik ei võimalda juurdepääsu vajalikule teabele või ei esita vajalikku teavet ettenähtud tähtaja jooksul või takistab uurimist oluliselt, võib vastavalt määruse (EL) nr 1083/2013 artiklile 13 nii positiivsed kui ka negatiivsed esialgsed või lõplikud järeldused teha kättesaadavate faktide põhjal.

Kui selgub, et huvitatud isik on esitanud väära või eksitavat teavet, võidakse selline teave jätta arvesse võtmata ning toetuda kättesaadavatele faktidele.

Elektroonilises vormis koostöö puudumist ei loeta koostööst keeldumiseks, kui huvitatud isik selgitab, et nõutav koostöövorm tooks kaasa ebaratsionaalse lisakoormuse või põhjendamatud lisakulud. Huvitatud isikul tuleb komisjoniga viivitamata ühendust võtta.

6. Ärakuulamise eest vastutav ametnik

Huvitatud isikud, kes on endast teada andnud vastavalt määruse (EL) nr 1083/2013 artikli 11 lõikele 2, võivad samuti taotleda ärakuulamise eest vastutava ametniku sekkumist. Ärakuulamise eest vastutav ametnik on vahendaja huvitatud isikute ja uurimist korraldavate komisjoni talituste vahel. Ärakuulamise eest vastutav ametnik tegeleb toimikule juurdepääsu taotlustega, vaidlustega dokumentide konfidentsiaalsuse üle, tähtaegade pikendamise taotlustega ja huvitatud isikute ärakuulamistaotlustega. Ärakuulamise eest vastutav ametnik võib korraldada huvitatud isiku ärakuulamise ja tegutseda vahendajana selle tagamiseks, et huvitatud isikud saaksid oma kaitseõigusi täielikult kasutada.

Taotlus saada ärakuulamise eest vastutava ametniku juures ära kuulatud tuleb esitada kirjalikult ning selles tuleb taotlust põhjendada. Uurimise algetapiga seotud küsimuste asjus tuleb ärakuulamistaotlused esitada 15 päeva jooksul pärast käesoleva teate avaldamist Euroopa Liidu Teatajas. Hiljem tuleb ärakuulamistaotlus esitada tähtaja jooksul, mille komisjon määrab kirjavahetuses asjaomaste isikutega.

Ärakuulamise eest vastutav ametnik annab võimaluse ka selliseks ärakuulamiseks, kus osalevad isikud, kes esitavad eri seisukohti ja vastuväiteid muu hulgas sellistes küsimustes nagu import ja hinnad, tõsised raskused ja põhjuslik seos.

Kui toimub suuline ärakuulamine ärakuulamise eest vastutava ametniku juures, osalevad seal ka komisjoni uurimistalituse esindajad.

Lisateave ja kontaktandmed on huvitatud isikutele kättesaadavad kaubanduse peadirektoraadi veebisaidil ärakuulamise eest vastutava ametniku veebileheküljel: http://ec.europa.eu/trade/trade-policy-and-you/contacts/hearing-officer/

7. Uurimise ajakava

Uurimine viiakse üldiste tariifsete soodustuste kava kohaldamise määruse artikli 24 lõike 4 kohaselt lõpule 12 kuu jooksul pärast käesoleva teate avaldamist Euroopa Liidu Teatajas.

8. Isikuandmete töötlemine

Uurimise käigus kogutud isikuandmeid töödeldakse vastavalt Euroopa Parlamendi ja nõukogu 18. detsembri 2000. aasta määrusele (EÜ) nr 45/2001 üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta (4).

(1) Euroopa Parlamendi ja nõukogu 25. oktoobri 2012. aasta määrus (EL) nr 978/2012 üldiste tariifsete soodustuste kava kohaldamise ning nõukogu määruse (EÜ) nr 732/2008 kehtetuks tunnistamise kohta (ELT L 303, 31.10.2012, lk 1).

(2) Komisjoni 28. augusti 2013. aasta delegeeritud määrus (EL) nr 1083/2013, millega kehtestatakse tariifsete soodustuste ajutise peatamise ja üldiste kaitsemeetmete vastuvõtmise menetlusega seotud eeskirjad vastavalt Euroopa Parlamendi ja nõukogu määrusele (EL) nr 978/2012 üldiste tariifsete soodustuste kava kohaldamise kohta (ELT L 293, 5.11.2013, lk 16).

(3) Dokument märkega „Limited“ on konfidentsiaalne dokument vastavalt üldiste tariifsete soodustuste kava määruse artikli 38 lõikele 4. Seda dokumenti kaitstakse ka Euroopa Parlamendi ja nõukogu määruse (EÜ) nr 1049/2001 (EÜT L 145, 31.5.2001, lk 43) artikli 4 kohaselt.

(4) EÜT L 8, 12.1.2001, lk 1.